
Til damene på avonloop,

som alle er både venner og kolleger ⎼

takk for at dere gir meg noen å snakke med fra morgen til kveld.

Deres støtte og vennskap

har betydd mer for meg enn jeg kan uttrykke i ord.

Og til Paul, selv om det nærmeste

man noen gang kommer romantikk,

er en forelesning med tittelen «Dødskysset».

Takk

Stor takk til Lisa Kleypas og Stephanie Laurens for at de så velvillig har latt meg bruke karakterene deres.

Prolog

Den sjette april i året 1812 – nøyaktig to dager før hun fylte seksten – forelsket Penelope Featherington seg.

Oppsummert i ett ord var det nervepirrende. Bakken ristet. Hjertet gjorde et byks. Øyeblikket tok pusten fra henne. Og med en viss tilfredsstillelse kunne hun si til seg selv at mannen det gjaldt – en viss Colin Bridgerton – opplevde det på akkurat samme måte.

Nå ja, ikke kjærlighetsbiten. Han forelsket seg definitivt ikke i henne i 1812 (og ikke i 1813, 1814, 1815 eller – å pokker, ikke i noen av årene fra 1816 til 1822 heller, og slett ikke i 1823, da han uansett var utenlands hele tiden). Men bakken hans ristet, hjertet gjorde et byks, og Penelope visste uten skygge av tvil at han også mistet pusten. I godt og vel ti sekunder.

Å falle av hesten gjør sånt med en mann.

Det skjedde på denne måten:

Hun var ute og spaserte i Hyde Park sammen med sin mor og to eldre søstre da hun kjente en voldsom buldring under føttene (se over, der bakken ristet). Moren fulgte ikke særlig godt med på henne (det gjorde moren sjelden), så Penelope smatt unna et øyeblikk for å se hva som foregikk. De andre Featherington-damene var oppslukt av en samtale med vicomtesse Bridgerton og hennes datter Daphne, som akkurat hadde begynt på sin andre sesong i London, så de lot som de ignorerte buldringen. Familien Bridgerton var faktisk en familie av betydning, og samtaler med dem kunne ikke ignoreres.

Da Penelope smøg seg rundt en usedvanlig tykk trestamme, fikk hun øye på to ryttere som kom mot henne, i full galopp eller hva nå folk sa om tullinger til hest som ikke brydde seg om andres liv og helse. Penelope kjente hvordan hjertet begynte å banke fortere (det ville vært vanskelig å holde lav puls ved synet av noe så spennende, og dessuten gjorde det at hun kunne si at hjertet gjorde et byks da hun forelsket seg).

Så, i et av disse skjebnens påfunn, økte vinden plutselig og løftet kysen hennes (som hun til sin mors store irritasjon ikke hadde knyttet ordentlig, fordi båndet gnagde under haken) rett opp i luften og klask! midt i ansiktet på den ene rytteren.

Penelope gispet (så hun mistet pusten!), og så falt mannen av hesten og landet høyst uelegant i nærmeste søledam.

Hun stormet frem, helt uten å tenke, mens hun skrek noe som var ment som et spørsmål om det gikk bra med ham, men som hun hadde en mistanke om at bare lød som et halvkvalt hyl. Han kom selvfølgelig til å være rasende på henne, siden hun faktisk hadde fått ham kastet av hesten og dekket av søle – to ting som garantert ville fått enhver herre i dårlig humør. Men da han omsider kom seg på bena og børstet av det som var mulig å få bort av søle fra klærne, kjeftet han ikke på henne. Han ga henne ikke noen irettesettelse, han ropte ikke, han glodde ikke engang sint.

Han lo.

Han lo.

Penelope hadde ikke så mye erfaring med menns latter, og den lille hun hadde, var ikke av det hyggelige slaget. Men øynene til denne mannen, i en temmelig intens grønnfarge, var fylt av munterhet da han tørket bort en nokså pinlig plassert søleflekk på kinnet og sa: – Vel, det der var ikke en spesielt imponerende prestasjon fra min side, eller hva?

Og i det øyeblikket forelsket Penelope seg.

Da hun fikk tilbake stemmen (som til hennes fortvilelse skjedde drøye tre sekunder etter at enhver normalt begavet person ville ha svart), sa hun: – Å nei, det er jeg som må be om unnskyldning! Kysen min blåste rett av meg, og …

Hun tidde da det gikk opp for henne at han faktisk ikke hadde bedt om unnskyldning, slik at det ikke var noe poeng i å motsi ham.

– Ingen årsak, sa han og sendte henne et muntert smil. – Jeg … Å, god dag, Daphne! Visste ikke at du var her i parken.

Penelope virvlet rundt og sto ansikt til ansikt med Daphne Bridgerton, som sto ved siden av hennes mor, som straks hveste: – Hva har du gjort, Penelope Featherington? og Penelope kunne ikke engang svare med sitt sedvanlige Ingenting, for sannheten var at uhellet helt og holdent var hennes feil, og hun hadde nettopp dummet seg ut foran det som åpenbart – etter morens ansiktsuttrykk å dømme – var en særdeles passende ungkar.

Ikke at moren ville tenkt at hun hadde noen sjanser hos ham. Men Mrs. Featherington hadde høye ekteskapelige håp for sine eldste døtre. Dessuten hadde ikke Penelope engang «kommet ut» i sosieteten ennå.

Men dersom Mrs. Featherington hadde planer om å kjefte mer på henne, gjorde situasjonen det umulig, fordi det ville ha krevd at hun flyttet oppmerksomheten bort fra den ytterst viktige familien Bridgerton, som også omfattet, fant Penelope raskt ut, mannen som for øyeblikket var dekket av søle.

– Jeg håper ikke sønnen din er skadet, sa Mrs. Featherington til lady Bridgerton.

– I den skjønneste orden, innskjøt Colin og tok et raskt skritt til side før lady Bridgerton rakk å overøse ham med moderlig omsorg.

Det ble foretatt presentasjoner, men resten av konversasjonen var uinteressant, i hovedsak fordi Colin kjapt og korrekt plasserte Mrs. Featherington i kategorien Kirsten Giftekniv-mamma. Penelope var ikke det minste overrasket over at han raskt trakk seg tilbake.

Men skaden var allerede skjedd. Penelope hadde fått noe å drømme om.

Senere samme kveld, da hun i tankene gjennomgikk møtet for omtrent tusende gang, slo det henne at det ville ha vært fint å kunne si at hun hadde falt for ham idet han kysset henne på hånden før en dans mens de grønne øynene hans glitret skøyeraktig og hånden holdt litt fastere om hennes enn det som var passende. Eller kanskje det kunne skjedd mens han red i full fart over en forblåst hei, uten at (den tidligere nevnte) vinden var noen hindring idet han (eller egentlig hesten hans) kom galopperende stadig nærmere, kun i den hensikt (hans, ikke hestens) å nå frem til henne.

Men nei da, hun greide så klart å falle for Colin Bridgerton da han falt av hesten og landet på rumpa i en søledam. Det var høyst uvanlig, og høyst uromantisk, men det fantes en viss poetisk rettferdighet i akkurat det, ettersom det aldri kom til å bli noe mer.

Hvorfor kaste bort kreftene på å fantasere om en kjærlighet som aldri kom til å bli gjengjeldt? Det var bedre å spare vindblåst-hei-drømmen til en hun faktisk kunne ha mulighet for en fremtid sammen med.

Og var det noe Penelope visste allerede da, to dager før hun fylte seksten, var det at i hennes fremtid sto ikke Colin Bridgerton på rollelisten som ektemann.

Hun var rett og slett ikke typen til å lokke en mann som ham, og hun fryktet at hun aldri kom til å bli det.

 

Den tiende april i året 1813 – nøyaktig to dager etter sin syttenårsdag – debuterte Penelope Featherington i London-sosieteten. Hun hadde ikke lyst til det. Hun hadde tryglet moren om å få vente et år. Hun var minst tolv kilo tyngre enn hun burde ha vært, og ansiktet hadde fortsatt en forferdelig tendens til å få kviseutbrudd når hun ble nervøs, noe som medførte at hun alltid hadde kviser, ettersom det ikke var noe i verden som kunne gjøre henne mer nervøs enn et London-ball.

Hun forsøkte å minne seg selv på at det var det indre som telte, men det hjalp ikke det aller minste ettersom hun stadig irettesatte seg selv fordi hun aldri visste hva hun skulle si til folk. Det fantes ikke noe mer deprimerende enn en stygg ung dame uten personlighet. Og i dette første året på ekteskapsmarkedet var det nøyaktig det Penelope var. En stygg ung dame uten – å, ja vel da, hun fikk gi seg selv litt anerkjennelse – med svært liten personlighet.

Innerst inne visste hun hvem hun var, og den personen var smart og vennlig og ofte til og med morsom, men på en eller annen måte forsvant personligheten hennes bestandig et sted mellom hjertet og munnen, og hun tok seg i å si noe galt, eller, som oftest, slett ingenting.

For å gjøre det hele enda verre nektet Penelopes mor henne å velge klær selv, og når hun ikke var kledd i påkrevd hvitt slik de fleste unge damer var (og som selvfølgelig overhodet ikke kledde hennes hud), ble hun tvunget til å gå i gult og rødt og oransje, som uten unntak fikk henne til å se aldeles bedrøvelig ut. Den ene gangen Penelope foreslo grønt, hadde Mrs. Featherington satt hendene i de brede hoftene og erklært at grønt var altfor melankolsk.

Gult, annonserte Mrs. Featherington, var en glad farge, og en glad ung dame ville fange en ektemann.

Penelope avgjorde der og da at det var best ikke å forsøke å forstå hvordan moren tenkte.

Så Penelope var nødt til å la seg kle i gult og oransje og innimellom rødt, selv om det var farger som fikk henne til å se direkte uglad ut, og som faktisk var aldeles fæle til hennes brune øyne og rødlige hår. Men det var ingenting hun kunne gjøre med det, så hun bestemte seg for å smile og holde ut, og om hun ikke greide å få frem et smil, så skulle hun i hvert fall ikke gråte offentlig.

Noe hun med en viss stolthet kunne notere at hun aldri gjorde.

Og som om ikke alt dette var nok, så var 1813 året da den mystiske (og fiktive) lady Whistledown begynte å gi ut sin Sosietetsavis tre ganger ukentlig. Den ensides avisen ble en umiddelbar sensasjon. Ingen visste hvem lady Whistledown var i virkeligheten, men det virket som om alle hadde en teori. I ukevis – nei måneder, faktisk – snakket ikke London om annet. Avisen var blitt levert gratis i to uker, akkurat lenge nok til at sosieteten var blitt avhengig, og så plutselig var det ikke lenger noen levering, barer avisgutter som krevde den ublu prisen fem penny for en avis.

Men på det tidspunktet var det ingen som kunne leve uten den nesten daglige dosen med sladder, så alle punget ut.

Et eller annet sted satt en eller annen kvinne (eller kanskje, spekulerte enkelte, en mann) og ble særdeles rik.

Det som skilte Lady Whistledowns Sosietetsavis fra alle tidligere sosietetsnyheter, var at forfatteren faktisk omtalte personer med fullt navn. Det var ingenting som ble skjult bak forkortelser av typen lord P– og lady B–. Om lady Whistledown ønsket å skrive om noen, benyttet hun vedkommendes fulle navn.

Og da lady Whistledown ønsket å skrive om Penelope Featherington, så gjorde hun det. Penelopes første omtale i Lady Whistledowns Sosietetsavis lød som følger:

Miss Penelope Featheringtons ukledelige kjole fikk den stakkars piken til å se ut som intet mindre enn en overmoden sitrusfrukt.

 

Et nokså sviende slag, men ikke annet enn sannheten.

Hennes neste omtale var ikke bedre.

Ikke et ord var å høre fra miss Penelope Featherington, og det var ikke rart! Den stakkars piken så ut som om hun hadde druknet i alle rysjene på kjolen.

 

Ikke, var Penelope redd, akkurat noe som kom til å øke hennes popularitet.

Men sesongen var ikke en fullstendig katastrofe. Det var noen hun klarte å snakke med. Lady Bridgerton, av alle mennesker, lot til å like henne, og Penelope oppdaget at hun ofte kunne fortelle ting til den nydelige vicomtessen som hun aldri ville ha drømt om å fortelle sin egen mor. Det var gjennom lady Bridgerton hun møtte Eloise Bridgerton, yngre søster av hennes elskede Colin. Eloise hadde også nettopp fylt sytten, men moren hennes hadde klokelig latt henne få vente et år med debuten, selv om Eloise i fullt monn var utstyrt med familien Bridgertons gode utseende og sjarm.

Og i og med at Penelope tilbrakte ettermiddagene i den grønne og kremhvite salongen i Bridgerton House (eller enda oftere oppe på Eloises rom, der de to unge damene lo og kniste og snakket om alt mulig med det største alvor), kom hun innimellom i kontakt med Colin, som i en alder av toogtyve fremdeles bodde hjemme.

Om Penelope tidligere hadde tenkt at hun elsket ham, var det ingenting sammenlignet med hva hun følte etter at hun var blitt kjent med ham på ordentlig. Colin Bridgerton var vittig, han var stilig, han hadde en skjødesløst spøkefull væremåte som fikk kvinnene til å falle for ham, men først og fremst …

Så var Colin Bridgerton hyggelig.

Hyggelig. Hvilket tåpelig, lite ord. Det burde ha lydt banalt, men på en eller annen måte passet det ham perfekt. Han hadde bestandig noe hyggelig å si til Penelope, og da hun omsider klarte å samle mot til å svare ham (utover helt grunnleggende hilsninger og avskjedsord), hørte han faktisk etter. Noe som gjorde det enda lettere neste gang.

Mot slutten av sesongen bedømte Penelope situasjonen dithen at Colin Bridgerton var den eneste mannen hun hadde klart å holde en konversasjon med.

Dette var kjærlighet. Å, dette var kjærlighet kjærlighet kjærlighet kjærlighet. En fjollete gjentakelse av ord, kanskje, men det var nøyaktig det Penelope skriblet på et latterlig kostbart brevpapir, sammen med ordene «Mrs. Colin Bridgerton» og «Penelope Bridgerton» og «Colin Colin Colin». (Brevpapiret forvant inn i peisen i samme øyeblikk som Penelope hørte skritt ute i gangen.)

Så vidunderlig det var å føle kjærlighet – selv den ugjengjeldte typen – for en hyggelig person. Det fikk en til å føle seg direkte fornuftig.

Selvfølgelig gjorde det ingenting at Colin, som alle menn i Bridgerton-familien, så fantastisk godt ut. Det var det berømte kastanjebrune Bridgerton-håret, den brede og smilende Bridgerton-munnen, de brede skuldrene, lengden på en åtti, og, i tilfellet Colin, de mest fantastiske grønne øyne man kunne forestille seg.

Det var sånne øyne som hjemsøkte en ung dames drømmer.

Og Penelope drømte og drømte og drømte.

 

I april 1814 var Penelope tilbake i London for sin andre sesong, og selv om hun tiltrakk seg samme antall friere som året før (null), var ikke sesongen like ille, om hun skulle være ærlig. Det hjalp at hun hadde gått ned nesten tolv kilo og nå kunne omtale seg som «kledelig rund» i stedet for «gyselig fet». Hun var fremdeles langt unna tidens slanke kvinneideal, men i det minste hadde hun gått ned så mye at det var påkrevd å gå til innkjøp av en helt ny garderobe.

Dessverre insisterte moren hennes igjen på gult, oransje og innimellom rødt. Og denne gangen skrev lady Whistledown:

Miss Penelope Featherington (den minst tåpelige av søstrene Featherington) var iført en sitrongul kjole som ga en sur smak i munnen.

 

Noe som i det minste lot til å antyde at Penelope var den mest intelligente i familien, skjønt komplimentet var tvetydig.

Men Penelope var ikke den eneste som ble utpekt av den syrlige spaltisten. Mørkhårete Kate Sheffield ble sammenlignet med en vissen påskelilje i sin gule kjole, og Kate gikk etter hvert hen og giftet seg med Anthony Bridgerton, Colins eldre bror og vicomte attpåtil!

Så Penelope beholdt håpet.

Vel, ikke helt. Hun visste at Colin aldri kom til å gifte seg med henne, men i det minste danset han med henne på alle ball, og han fikk henne til å le, og i ny og ne fikk hun ham til å le, og hun visste at hun måtte nøye seg med det.

 

Og slik fortsatte livet til Penelope. Hun hadde sin tredje sesong, og deretter sin fjerde. Hennes to eldre søstre, Prudence og Philippa, fant seg omsider hver sin ektemann og flyttet hjemmefra. Mrs. Featherington beholdt håpet om at Penelope fremdeles kunne gjøre et parti, siden det hadde tatt både Prudence og Philippa fem sesonger å kapre en ektemann, men Penelope visste at hun var forutbestemt til å forbli gammel jomfru. Det ville ikke være realt å gifte seg med noen når hun fremdeles var så vilt forelsket i Colin. Og kanskje, et sted langt bak i hodet, i de innerste kroker, gjemt bak de franske verbkonjugasjonene hun aldri hadde greid å lære seg, og aritmetikken hun aldri behøvde, bevarte hun fremdeles et ørlite snev av håp.

Helt til den dagen.

Fortsatt, syv år senere, tenkte hun på det som den dagen.

Hun hadde gått hjem til familien Bridgerton, som hun så ofte gjorde, for å drikke te med Eloise og hennes mor og søstre. Det var rett før Eloises bror Benedict giftet seg med Sophie, bare at han ikke visste hvem hun egentlig var, og – vel, det hadde kanskje ingen betydning, bortsett fra at det muligens var den eneste store hemmeligheten i løpet av det siste tiåret som lady Whistledown ikke hadde greid å avdekke.

Uansett, hun var på vei gjennom hallen i første etasje og hørte på hvordan føttene trommet mot marmorgulvet da hun fant veien ut selv. Hun var i ferd med å justere den fotside kappen og gjøre seg klar til å spasere den korte veien hjem (faktisk bare rundt hjørnet), da hun hørte stemmer. Mannsstemmer. Bridgerton-mannsstemmer.

Det var de tre eldste brødrene Bridgerton: Anthony, Benedict og Colin. De snakket sammen på den måten menn har det med å gjøre, der de klager og syter og erter hverandre. Penelope hadde alltid likt å betrakte Bridgertonene når de holdt på sånn som dette; de var så veldig familie.

Penelope kunne se dem gjennom den åpne inngangsdøren, men hun kunne ikke høre hva de sa, før hun kom frem til dørterskelen. Og som bevis på hennes evne til å velge dårlige tidspunkt, som hadde forfulgt henne hele livet, var det Colins stemme hun hørte først, og ordene var ikke vennlige.

… og jeg har definitivt ingen planer om å gifte meg med Penelope Featherington!

– Åh! Ordet glapp ut av henne før hun i det hele tatt rakk å tenke, det skar skingrende gjennom luften som en falsk fløytetone.

De tre brødrene Bridgerton snudde seg mot henne med identisk forskrekkete ansikter, og Penelope visste at hun akkurat hadde begynt på det som ganske sikkert ville bli de grusomste fem minutter i hennes liv.

I noe som virket som en evighet, sa hun ingenting, men omsider, med en verdighet hun aldri ville ha drømt om at hun var i besittelse av, så hun rett på Colin og sa: – Jeg har aldri bedt deg om å gifte deg med meg.

Kinnene hans gikk fra lyserødt til høyrødt. Han åpnet munnen, men fikk ikke frem en lyd. Det var, tenkte Penelope med ironisk tilfredsstillelse, antakelig første gang i hele sitt liv at han hadde manglet ord.

– Og jeg har aldri, hun svelget krampaktig, – jeg har aldri sagt til noen at jeg skulle ønske du ville spørre meg.

– Penelope, greide Colin omsider å få frem, – jeg beklager virkelig.

– Det er ingenting å beklage, sa hun.

– Jo, insisterte Colin. – Jeg såret følelsene dine, og …

– Du kunne ikke vite at jeg sto der.

– Men allikevel …

– Du har ikke tenkt å gifte deg med meg, sa hun hult. – Det er ikke noe i veien med det. Jeg har ikke tenkt å gifte meg med din bror Benedict.

Benedict hadde forsøkt å la være å se på, men nå våknet han til.

– Det sårer ikke følelsene hans når jeg sier at jeg ikke har tenkt å gifte meg med ham. Hun snudde seg mot Benedict og satte øynene i ham. – Gjør det vel, Mr. Bridgerton?

– Selvfølgelig ikke, skyndte Benedict seg å svare.

– Da er vi enige, da, sa hun stramt, forbløffet over at hun for en gangs skyld greide å si akkurat de rette ordene. – Ingen sårede følelser. Nå, mine herrer, om dere vil unnskylde meg, vil jeg gjerne gå hjem.

De tre herrene gikk umiddelbart til side så hun kunne komme forbi, og det var like før hun hadde sluppet unna, da det plutselig glapp ut av Colin – Har du ikke en kammerpike med deg?

Hun ristet på hodet. – Jeg bor rett rundt hjørnet.

– Jeg vet det, men …

– Jeg skal følge deg, sa Anthony belevent.

– Det er virkelig ikke nødvendig, my lord.

– Føy meg, er du snill, sa han, i en tone som klart uttrykte at hun ikke hadde noe valg.

Hun nikket, og sammen gikk de av sted bortover gaten. Etter at de hadde passert sånn cirka tre hus, sa Anthony med en merkelig respektfull stemme: – Han visste ikke at du sto der.

Penelope kjente hvordan det strammet seg i munnvikene, ikke av sinne, mer en matt følelse av oppgitthet. – Jeg vet det, svarte hun. – Han er ikke noen ondskapsfull type. Jeg antar at moren deres har mast på ham om at han skal gifte seg.

Anthony nikket. Lady Bridgertons anstrengelser for å se hvert og ett av sine åtte barn lykkelig gift var legendariske.

– Hun liker meg, sa Penelope. – Moren din, mener jeg. Hun klarer ikke å se forbi det, er jeg redd. Men sannheten er at det ikke spiller så stor rolle om hun liker Colins hustru.

– Vel, jeg vil ikke akkurat si det, sa Anthony tankefullt og hørtes mer ut som en veloppdragen sønn enn en høyt fryktet og respektert vicomte. – Jeg ville ikke likt å være gift med en som moren min ikke likte. Han ristet på hodet i en gest av dyp ærbødighet og respekt. – Hun er en naturkraft.

– Din mor eller din hustru?

Han overveide det i rundt et halvt sekund. – Begge.

De fortsatte å gå litt, og så brast det ut av Penelope – Colin bør dra sin vei.

Anthony så nysgjerrig på henne. – Unnskyld?

– Han bør dra sin vei. Reise. Han er ikke klar til å gifte seg, og moren din kommer ikke til å klare å avstå fra å presse ham. Hun mener det godt … Penelope bet seg forskrekket i leppen. Hun håpet ikke vicomten trodde at hun faktisk kritiserte lady Bridgerton. Etter hennes syn fantes det ingen mer storartet dame i hele England.

– Min mor mener det bestandig godt, sa Anthony og smilte ettergivende. – Men kanskje du har rett. Kanskje han burde dra sin vei. Colin er glad i å reise. Skjønt han kom akkurat tilbake fra Wales.

– Gjorde han? mumlet Penelope høflig, som om hun ikke visste utmerket godt at han hadde vært i Wales.

– Da er vi fremme, sa han samtidig som han nikket som svar. – Det er her du bor, ikke sant?

– Jo. Takk for at du fulgte meg hjem.

– Fornøyelsen var på min side, kan jeg forsikre.

Penelope fulgte ham med øynene da han gikk, og så gikk hun inn og gråt.

Allerede neste dag dukket følgende beretning opp i Lady Whistledowns Sosietetsavis:

Bevares, for et oppstyr det var i går på trappen foran lady Bridgertons residens i Bruton Street!

Først ble Penelope Featherington observert i selskap med ikke bare én, eller to, men hele TRE Bridgerton-brødre, noe som den stakkars piken frem til da må ha sett på som en umulighet, ettersom hun er nokså beryktet for sin status som veggpryd. Da miss Featherington omsider forlot stedet, var det dessverre (men kanskje nokså forutsigbart) for henne i selskap med vicomten, den eneste i gjengen som er gift.

Om miss Featherington på noe vis skulle prestere å få slept en av brødrene Bridgerton til alters, vil det uten tvil bety slutten på vår verden slik vi kjenner den, og undertegnede, som åpent må erkjenne at hun ikke ville vite verken opp eller ned på en slik verden, ville være tvunget til å trekke seg fra sin stilling på flekken.

 

Det virket som om selv lady Whistledown innså det fåfengte i Penelopes følelser for Colin.

 

Årene gikk, og så, uten helt å innse det, var ikke Penelope lenger debutant, men havnet sammen med anstandsdamene, der hun satt og betraktet sin yngre søster Felicity – den eneste av Featherington-søstrene som var blitt velsignet med både skjønnhet og sjarm – som nøt sin egen londonsesong.

Colin utviklet en smak for reising og begynte å tilbringe mer og mer tid utenfor London; det virket som om det ikke gikk mange månedene mellom hver gang han dro av sted til nye reisemål. Når han befant seg i byen, hadde han bestandig en dans og et smil til overs for Penelope, og hun klarte på et eller annet vis å late som om ingenting hadde skjedd, at han aldri hadde uttalt sin motvilje mot henne på åpen gate, at drømmene hennes aldri hadde gått i knas.

Og når han var i byen, noe som ikke var ofte, virket de som om de etter hvert fant seg til rette i et ubesværet, men ikke veldig dypt, vennskap. Som var det beste en gammel jomfru på nesten åtteogtyve kunne håpe på, ikke sant?

Ubesvart kjærlighet er aldri enkelt, men i det minste var Penelope Featherington vant til det.


Kapittel 1

Kirsten Giftekniv-mammaer er forent i felles fryd – Colin Bridgerton har kommet tilbake fra Hellas!

Til de fornemme (men uvitende) lesere som er nye i byen dette året, så er Mr. Bridgerton den tredje i den legendariske rekken av åtte Bridgerton-søsken (derav navnet Colin som begynner på C; han kommer etter Anthony og Benedict, og foran Daphne, Eloise, Francesca, Gregory og Hyacinth).

Skjønt Mr. Bridgerton ikke innehar noen adelstittel og høyst sannsynlig aldri kommer til å få det (han er nummer syv i arverekken til tittelen vicomte Bridgerton, bak de to sønnene til den nåværende vicomten og sin eldre bror Benedict og hans tre sønner), anses han fortsatt som et av de beste partiene denne sesongen, på grunn av sin formue, sitt ansikt, sin fysikk og, aller mest, sin sjarm. Det er imidlertid vanskelig å forutsi hvorvidt Mr. Bridgerton kommer til å gi etter for ekteskapelig lykksalighet denne sesongen; han er så absolutt i gifteferdig alder (treogtredve), men han har aldri vist alvorlig interesse for noen ung dame av passende herkomst, og for å gjøre saken enda mer komplisert har han en forferdelig tendens til å forlate London på et øyeblikks varsel, og begi seg hen til et eller annet eksotisk reisemål.

LADY WHISTLEDOWNS SOSIETETSAVIS,  2. APRIL 1824

 

– Se på dette! hvinte Portia Featherington. – Colin Bridgerton er tilbake!

Penelope kikket opp fra broderiet. Moren klamret seg til siste utgave av Lady Whistledowns Sosietetsavis på samme måte som Penelope ville ha klamret seg til … for eksempel et tau som hun hang ut fra en bygning i. – Jeg vet det, svarte hun stillferdig.

Portia rynket brynene. Hun hatet at noen – uansett hvem – fikk kjennskap til sladder før henne. – Hvordan fikk du tak i Whistledown før meg? Jeg ga Briarly beskjed om å legge den til side for meg og ikke la noen røre den …

– Jeg leste det ikke i Whistledown, avbrøt Penelope før moren gikk av sted for å hudflette den arme, plagete hovmesteren. – Felicity fortalte det. I går ettermiddag. Hyacinth Bridgerton sa det til henne.

– Søsteren din tilbringer veldig mye tid der borte hos familien Bridgerton.

– I likhet med meg, påpekte Penelope og lurte på hvor dette ville føre hen.

Portia banket fingeren mot den ene siden av haken, som hun bestandig gjorde når hun pønsket på eller planla noe. – Colin Bridgerton er i en alder der han bør se seg om etter en hustru.

Penelope rakk å blunke før øynene spratt ut av hodet på henne. – Colin Bridgerton kommer ikke til å gifte seg med Felicity!

Portia trakk så vidt på skuldrene. – Det har skjedd underligere ting enn det.

– Ikke som jeg noen gang har sett, murret Penelope.

– Anthony Bridgerton giftet seg med den Kate Sheffield-jenta, og hun var enda mindre populær enn deg.

Det var ikke helt riktig; Penelope tenkte at de heller hadde befunnet seg like langt nede på den sosiale rangstigen. Men det virket ikke som noe poeng i å si det til moren, som antakelig mente hun hadde gitt datteren et kompliment ved å si at hun ikke hadde vært den minst populære unge damen den sesongen.

Penelope ble stram om munnen. Morens «komplimenter» hadde en tendens til å treffe mer som vepsestikk.

– Tro ikke at jeg mener å kritisere, sa Portia, plutselig fylt av omtanke. – Faktisk er jeg glad for at du ikke er gift. Bortsett fra mine døtre har jeg ingen her i verden, og det er en trøst å vite at en av dere kan ta vare på meg i alderdommen.

Penelope fikk et glimt inn i fremtiden – fremtiden slik moren nettopp hadde beskrevet den – og hun fikk en plutselig trang til å løpe ut og gifte seg med skorsteinsfeieren. Hun hadde for lengst avfunnet seg med en tilværelse som evig gammel jomfru, men hun hadde liksom bestandig sett for seg å bo i sitt eget lille, pene rekkehus. Eller kanskje et koselig lite hus ved sjøen.

Men i det siste hadde Portia krydret samtalene med referanser til sin egen alderdom, og hvor heldig hun var med at Penelope kunne ta vare på henne. Ingen grunn til å ta med i betraktningen at både Prudence og Philippa hadde giftet seg med velstående menn og hadde mer enn god nok råd til å sørge for alt moren måtte trenge. Eller at Portia selv ikke var så verst velstående; da hennes familie satte av penger til henne som medgift, ble en fjerdedel anbrakt på en konto til hennes egen personlige disposisjon.

Nei, når Portia snakket om å bli «tatt vare på», var det ikke penger hun siktet til. Det Portia ville ha, var en slave.

Penelope sukket. Hun var i overkant krass med moren, selv om det bare var i tankene. Hun var det altfor ofte. Moren var glad i henne. Hun visste at moren var glad i henne. Og hun var glad i moren.

Det var bare det at noen ganger likte hun ikke moren særlig godt.

Hun håpet at det ikke gjorde henne til et dårlig menneske. Men ærlig talt, moren hennes kunne fått selv den snilleste, mildeste datter til å miste tålmodigheten, og Penelope var den første til å innrømme at hun selv kunne være en liten smule sarkastisk noen ganger.

– Hvorfor tror du ikke Colin vil gifte seg med Felicity? spurte Portia.

Penelope kikket overrasket opp. Hun trodde de var ferdige med det spørsmålet. Men hun burde ha visst bedre. Var det noe moren var, så var det hardnakket. – Vel, svarte hun langsomt, – først og fremst er hun tolv år yngre enn ham.

– Pytt, sa Portia og viftet avvisende med hånden. – Det er ingenting, og det vet du.

Penelope rynket pannen, så ga hun fra seg et lite skrik da hun ved et uhell stakk seg i fingeren med nålen.

– Dessuten, fortsatte Portia bekymringsløst, – er han, hun så ned på Whistledown igjen og lot blikket løpe over den for å finne hans nøyaktige alder, – treogtredve! Hvordan skal han kunne unngå en aldersforskjell på tolv år mellom seg selv og en hustru? Du venter vel ikke at han skal gifte seg med noen på din alder.

Penelope sugde på den mishandlede fingeren selv om hun visste at det var håpløst udannet å gjøre det. Men hun måtte ha noe i munnen for å holde seg fra å si noe forferdelig og forferdelig ondskapsfullt.

Alt moren påpekte, stemte. Mange bryllup i London-sosieteten – kanskje til og med de fleste – fremviste menn som giftet seg med unge damer som var tolv år yngre enn dem eller mer. Men på et eller annet vis virket aldersforskjellen mellom Colin og Felicity enda større, kanskje fordi …

Penelope greide ikke å holde et uttrykk av avsky borte fra ansiktet. – Hun er som en søster for ham. En lillesøster.

– Ærlig talt, Penelope. Jeg tror virkelig ikke …

– Det er nesten incestuøst, mumlet Penelope.

– Hva sa du?

Penelope rev til seg broderiet igjen. – Ikke noe.

– Jeg er sikker på at det var noe.

Penelope ristet på hodet. – Jeg kremtet. Kanskje du hørte …

– Jeg hørte at du sa noe. Jeg er helt sikker på det!

Penelope stønnet. Livet strakte seg langt og kjedsommelig ut foran henne. – Mor, sa hun, med samme tålmodighet som om ikke en helgen, så i hvert fall en svært from nonne, – Felicity er praktisk talt forlovet med Mr. Albansdale.

Portia begynte faktisk å gni seg i hendene. – Hun kommer ikke til å forlove seg med ham om hun kan fange Colin Bridgerton.

– Felicity vil heller dø enn å løpe etter Colin.

– Selvfølgelig ikke. Hun er en klok ung dame. Hvem som helst kan se at Colin Bridgerton er et bedre parti.

– Men Felicity elsker Mr. Albansdale!

Portia sank sammen i sin velstoppete stol. – Det var det, da.

– Og, la Penelope til med følelse, – Mr. Albansdale besitter en absolutt tilfredsstillende formue.

Portia banket pekefingeren mot kinnet. – Sant nok. Ikke, sa hun skarpt, – like tilfredsstillende som en Bridgerton-andel, men den er ingenting å kimse av, antar jeg.

Penelope visste at det var på tide å slippe taket, men hun greide ikke å holde seg fra å åpne munnen en siste gang. – I sannhetens navn, mor, han er et strålende parti for Felicity. Vi burde glede oss på hennes vegne.

– Jeg vet det, jeg vet det, surmulte Portia. – Det er bare det at jeg så veldig gjerne ville at en av mine døtre skulle gifte seg med en Bridgerton. Hvilket kupp! Jeg hadde blitt hele Londons samtaleemne i ukevis. Årevis, kanskje.

Penelope stakk nålen hardt ned i puten ved siden av seg. Det var en nokså tåpelig måte å få ut sinnet på, men alternativet var å sprette opp og rope Hva med meg, da? Portia lot til å tro at så snart Felicity hadde giftet seg, ville alle hennes håp om en Bridgerton-union være ute for alltid. Men Penelope var fortsatt ugift – telte det overhodet ikke?

Var det for mye å ønske at moren tenkte på henne med samme stolthet som hun kjente for de andre tre døtrene? Penelope visste at Colin ikke kom til å velge henne som ektefelle, men burde ikke en mor være bitte litt blind for sine barns feil? Det var åpenbart for Penelope at verken Prudence eller Philippa, og ikke engang Felicity, noen gang hadde hatt en sjanse med en Bridgerton. Hvorfor lot moren da til å mene at deres sjarm overgikk Penelopes?

Ja vel, så kunne Penelope innrømme at Felicity nøt en popularitet som overgikk alle de tre eldre søstrenes sammenlagt. Men Prudence og Philippa hadde aldri vært Enestående. De hadde svevd i utkanten av ballsalene like mye som Penelope hadde gjort.

Bortsett fra, så klart, at de nå var gift. Penelope ville ikke ha ønsket å binde seg til noen av de to ektemennene deres, men søstrene var i det minste fruer.

Men heldigvis hadde Portias tanker allerede vandret videre til grønnere enger. – Jeg må avlegge Violet en visitt, sa hun. – Hun må være så lettet over at Colin er hjemme igjen.

– Jeg er sikker på at lady Bridgerton vil bli glad for å se deg, sa Penelope.

– Den arme kvinnen, sa Portia og sukket dramatisk. – Hun bekymrer seg for ham, vet du …

– Det vet jeg.

– Faktisk mener jeg at det er mer enn en mor skulle forventes å tåle. Han farter rundt vårherre vet hvor, til land som er direkte hedenske …

– Jeg tror de praktiserer kristendom i Hellas, sa Penelope lavt med øynene på broderiet igjen.

– Ikke vær uforskammet, Penelope Anne Featherington, og de er katolikker! Portia grøsset av ordet.

– De er slett ikke katolikker, svarte Penelope, ga opp broderingen og la håndarbeidet til side. – De er gresk-ortodokse.

– Vel, de tilhører i hvert fall ikke Den engelske kirke, sa Portia med et snøft.

– Ettersom de er greske, tror jeg ikke det bekymrer dem så voldsomt.

Portia ble smal i blikket av misbilligelse. – Og hvordan vet du forresten om denne greske religionen? Nei, ikke si det, sa hun og slo dramatisk ut med armen. – Du har lest det et sted.

Penelope glippet med øynene mens hun forsøkte å tenke ut et passende svar.

– Jeg skulle ønske du ikke leste så mye, sukket Portia. – Jeg kunne antakelig ha giftet deg bort for mange år siden om du hadde konsentrert deg mer om gode manerer og mindre om … mindre om …

Penelope greide ikke å la være å spørre. – Mindre om hva da?

– Jeg vet ikke. Hva det nå er du driver med som så ofte får deg til å stirre ut i luften og dagdrømme.

– Jeg bare tenker, sa Penelope stille. – Noen ganger liker jeg bare å stoppe opp og tenke.

– Stoppe hva da? ville Portia vite.

Penelope klarte ikke å la være å smile. Portias spørsmål oppsummerte alt som skilte mor og datter. – Ingenting, mor, svarte Penelope. – Virkelig ingenting.

Portia så ut som om hun hadde lyst til å si noe mer, men ombestemte seg. Eller kanskje hun bare var sulten. Hun tok i hvert fall en småkake fra tebrettet og puttet den i munnen.

Penelope skulle til å strekke seg etter den siste kaken, men besluttet å la moren få den. Hun kunne like gjerne sørge for at moren hadde munnen full. Det siste hun ønsket, var å havne i enda en samtale om Colin Bridgerton.

– Colin er hjemme igjen!

Penelope så opp fra boken hun leste – En kort oversikt over Hellas’ historie – og så Eloise Bridgerton komme brasende inn på rommet hennes. Som vanlig var ikke Eloise blitt meldt. Hovmesteren til familien Featherington var så vant til å se henne at han behandlet henne som et medlem av familien.

– Er han? spurte Penelope og klarte etter egen oppfatning å spille nokså troverdig likegyldig. Selvfølgelig la hun En kort oversikt over Hellas’ historie fra seg bak Mathilda, romanen av S.R. Fielding som hadde vært så populær for et år siden. Alle hadde et eksemplar av Mathilda på nattbordet. Og den var tykk nok til å skjule En kort oversikt over Hellas’ historie.

Eloise satte seg på skrivebordsstolen til Penelope. – Ja da, og han er veldig brun. Må vel være all tiden ute i solen, antar jeg.

– Han reiste til Hellas, gjorde han ikke?

Eloise ristet på hodet. – Han sa at krigen der er blitt verre, og at det var for farlig. Så han dro til Kypros i stedet.

– Nei og nei, sa Penelope med et smil. – Så lady Whistledown traff ikke helt blink.

Eloise smilte nesevist på Bridgerton-vis, og nok en gang innså Penelope hvor heldig hun var som hadde henne som sin nærmeste venninne. Hun og Eloise hadde vært uatskillelige siden de var sytten. De hadde hatt londonsesongene sammen, blitt voksne sammen og, til deres mødres store fortvilelse, blitt gamle jomfruer sammen.

Eloise hevdet at hun ikke hadde møtt den rette.

Penelope hadde så klart aldri blitt fridd til.

– Likte han seg på Kypros? spurte Penelope.

Eloise sukket. – Han sa det var fantastisk. Som jeg ville ha elsket å reise. Det virker som om alle har vært både her og der, bortsett fra meg.

– Og meg, påminte Penelope henne.

– Og deg, samtykket Eloise. – Takk gudene for deg.

– Eloise! utbrøt Penelope og kastet en pute på henne. Men hun takket også gudene for Eloise. Hver dag. Mange kvinner gikk gjennom livet uten en nær venninne, og her hadde hun selv en hun kunne fortelle alt til. Vel, nesten alt. Penelope hadde aldri fortalt henne om sine følelser for Colin, skjønt hun trodde i grunnen at Eloise hadde en mistanke. Men Eloise var altfor taktfull til å nevne det, noe som bare bekreftet Penelopes overbevisning om at Colin aldri noen gang ville forelske seg i henne. Om Eloise et eneste øyeblikk hadde trodd at Penelope faktisk hadde en sjanse til å sikre seg Colin som ektemann, ville hun ha planlagt en strategi som kunne ha imponert en hvilken som helst general.

Når alt kom til alt, var Eloise en nokså geskjeftig type.

– … og så fortalte han at det var så krapp sjø at han faktisk kastet opp over rekka, og … Eloise skulte på henne. – Du hører ikke etter.

– Nei, innrømmet Penelope. – Eller jo, delvis. Jeg begriper ikke at Colin faktisk fortalte deg at han kastet opp.

– Nå ja, jeg er faktisk søsteren hans.

– Han ville blitt rasende på deg om han fikk vite at du hadde fortalt det til meg.

Eloise viftet bort protestene. – Han ville ikke ha brydd seg om det. Du er som en ekstra søster for ham.

Penelope smilte, men sukket samtidig.

– Mor spurte ham – selvfølgelig – om han hadde planer om å bli i byen for resten av sesongen, fortsatte Eloise, – og han var – selvfølgelig – veldig unnvikende, men så bestemte jeg meg for å forhøre ham selv …

– Så veldig smart av deg, sa Penelope.

Eloise kastet puten tilbake på henne. – Og omsider fikk jeg ham til å innrømme overfor meg at ja, han tror han kommer til å bli i det minste et par måneder. Men han fikk meg til å love at jeg ikke skulle si det til mor.

– Men det er da ikke, Penelope kremtet, – veldig lurt av ham. Dersom moren din tror han bare skal være her en kort stund, kommer hun til å doble sine anstrengelser for å få ham gift. Jeg ville trodd at det var det han mest av alt ville unngå.

– Det virker som det er hans sedvanlige mål i livet, samtykket Eloise.

– Om han fikk lullet henne inn i en tro på at det ikke var noen hast, så ville hun kanskje ikke mase så mye på ham.

– En interessant idé, sa Eloise, – men den stemmer nok bedre i teorien enn i praksis. Moren min er så fast bestemt på å få ham gift at det ikke spiller noen rolle om hun setter flere krefter inn på det. Hennes vanlige anstrengelser er nok til å drive ham fra vettet som det er.

– Kan man bli dobbelt gal? tenkte Penelope høyt.

Eloise la hodet på skakke. – Jeg vet ikke, sa hun. – Jeg tror ikke jeg har lyst til å finne det ut.

Begge tidde et øyeblikk (i sannhet en sjelden foreteelse), og så spratt plutselig Eloise opp og sa: – Jeg må gå.

Penelope smilte. Folk som ikke kjente Eloise så godt, trodde hun hadde en uvane med å skifte samtaleemne ofte (og brått), men Penelope visste at det ikke var i nærheten av sannheten. Når Eloise fikk en idé, var hun ute av stand til å gi slipp på den. Noe som betød at dersom Eloise plutselig måtte av sted, hadde det sannsynligvis sammenheng med noe de hadde snakket om tidligere, og …

– Colin kommer til te, forklarte Eloise.

Penelope smilte. Hun elsket å ha rett.

– Bli med, du også, sa Eloise.

Penelope ristet på hodet. – Han vil nok helst at det skal være bare familien.

– Du har nok rett, sa Eloise og nikket så vidt. – Ja vel, da, jeg må komme meg av sted. Veldig lei for at det ble en så kort visitt, men jeg ville bare forsikre meg om at du visste at Colin var kommet hjem.

– Whistledown, minnet Penelope henne på.

– Ja, det er sant. Hvor får den kvinnen sin kunnskap fra? spurte Eloise og ristet undrende på hodet. – Jeg kan sverge på at hun noen ganger vet så mye om familien min at jeg lurer på om jeg burde være redd.

– Hun kan ikke fortsette i all evighet, kommenterte Penelope og reiste seg for å følge venninnen ut. – En gang kommer noen til å finne ut hvem hun er, tror du ikke det?

– Jeg vet ikke. Eloise la hånden på dørvrideren, vred rundt og dro. – Jeg trodde det tidligere. Men nå har det gått ti år. Mer enn det, faktisk. Om hun skulle bli tatt, tror jeg det ville ha skjedd allerede.

Penelope fulgte Eloise ned trappen. – På et eller annet tidspunkt kommer hun til å begå en feil. Det må hun. Hun er bare et menneske.

Eloise lo. – Og jeg som trodde hun var en mindre guddom.

Penelope måtte flire.

Eloise stanset og virvlet rundt så fort at Penelope gikk rett inn i henne, slik at de nesten holdt på å trille ned de siste par trappetrinnene. – Vet du hva? spurte Eloise.

– Jeg vil ikke engang forsøke å gjette.

Eloise gadd ikke engang å skjære en grimase. – Jeg vedder på at hun allerede har begått en feil, sa hun.

– Unnskyld?

– Du sa det jo selv. Hun – eller det kan vel være en han også – har skrevet spalten i mer enn ti år. Ingen kan gjøre noe sånt så lenge uten å begå en feil. Vet du hva jeg tror?

Penelope bare bredte ut hendene i en utålmodig gest.

– Jeg tror at problemet er at vi andre er for dumme til å legge merke til feilene hennes.

Penelope stirret på henne et øyeblikk, så brast hun i latter. – Å, Eloise, sa hun og tørket tårene. – Jeg bare elsker deg.

– Og det er det bra du gjør, gammel jomfru som jeg er. Når vi blir tredve og er ekte peppermøer, må vi flytte sammen.

Penelope grep forslaget som om det skulle vært en livbøye. – Tror du vi kunne gjort det? utbrøt hun. Og så, med dempet stemme og etter å ha kikket stjålent bortover gangen i begge retninger, fortsatte hun: – Mor har begynt å snakke skremmende ofte om alderdommen sin.

– Hva er det som er så skremmende med det?

– Jeg er med i alle hennes visjoner, der jeg står på pinne for henne.

– Å kjære vene.

– Et mildere kraftuttrykk enn det som slo meg.

– Penelope! Men Eloise smilte bredt.

– Jeg er glad i moren min, sa Penelope.

– Det vet jeg du er, sa Eloise i en nokså trøstende tone.

– Nei, jeg er faktisk det.

Det begynte å rykke i Eloises venstre munnvik. – Det vet jeg at du faktisk er. Faktisk.

– Det er bare det at …

Eloise løftet hånden. – Du behøver ikke å si mer, jeg forstår. Jeg – Å! God dag, Mrs. Featherington!

– Eloise, hilste Portia og skyndte seg bortover gangen. – Jeg visste ikke at du var her.

– Jeg er som vanlig snikete, sa Eloise. – Frekk, til og med.

Portia sendte henne et overbærende smil. – Jeg hører at din bror er tilbake i London.

– Ja, vi er overlykkelige alle sammen.

– Det forstår jeg godt at dere er, og særlig din mor.

– Virkelig. Hun er fra seg av glede. Jeg tror hun allerede er i ferd med å sette opp en liste.

Hele Portia lyste opp, slik hun alltid gjorde når noe ble nevnt som kunne oppfattes som sladder. – En liste? Hva slags liste?

– Å, du vet, samme slags liste som hun har laget for alle sine voksne barn. Mulige ektefeller og alt det der.

– Det gjør meg nysgjerrig, sa Penelope tørt, – på hva «alt det der» består av.

– Noen ganger tar hun med en eller to personer som er håpløst upassende, bare for å fremheve kvaliteten på de virkelige mulighetene.

Portia lo. – Kanskje hun setter deg opp på Colins liste, Penelope!

Penelope lo ikke. Det gjorde heller ikke Eloise. Men Portia lot ikke til å merke det.

– Vel, jeg må komme meg av sted, sa Eloise og kremtet for å dekke over øyeblikket som var ubehagelig for to av de tre personene i hallen. – Colin er ventet til te. Mor vil ha hele familien til stede.

– Får dere plass alle sammen? spurte Penelope. Huset til lady Bridgerton var stort, men Bridgerton-barna, ektefeller og barnebarn talte enogtyve. De var virkelig en diger flokk.

– Vi skal til Bridgerton House, forklarte Eloise. Moren hadde flyttet ut av Bridgerton-familiens offisielle London-residens da hennes eldste sønn Anthony giftet seg. Anthony, som hadde vært vicomte siden han var atten, hadde sagt til Violet at hun ikke behøvde å flytte, men hun insisterte på at han og hans hustru trengte litt privatliv. Som en følge av det bodde Anthony og Kate med sine tre barn i Bridgerton House, mens Violet bodde sammen med sine ugifte barn (med unntak av Colin, som hadde sitt eget sted å bo) bare noen kvartaler unna i Bruton Street nummer 5. Etter omkring et år med mislykkete forsøk på å finne et navn til lady Bridgertons nye hjem, hadde familien begynt å kalle det rett og slett for Nummer fem.

– Dere må ha det hyggelig, sa Portia. – Jeg må gå og finne Felicity. Vi er sent ute til en avtale hos modisten.

Eloise så på mens Portia forsvant opp trappen, så sa hun til Penelope: – Det virker som søsteren din tilbringer veldig mye tid hos modisten.

Penelope trakk på skuldrene. – Felicity er i ferd med å bli aldeles gal av all prøvingen, men hun er mors eneste håp om et virkelig strålende parti. Jeg er redd hun er overbevist om at Felicity vil kunne få seg en hertug om hun er iført den rette kjolen.

– Er hun ikke praktisk talt forlovet med Mr. Albansdale?

– Jeg tror han kommer til å fremsette et offisielt tilbud neste uke. Men frem til det holder mor alle muligheter åpne. Hun himlet med øynene. – Det er best du advarer broren din om at han må holde seg unna.

– Gregory? spurte Eloise vantro. – Han er ikke engang ferdig på universitetet.

– Colin.

– Colin? Eloise eksploderte av latter. – Å, den er god.

– Det var det jeg også sa, men du vet hvordan hun er når hun får en idé.

Eloise lo. – Omtrent som meg, tenker jeg.

– Hardnakket til siste slutt.

– Hardnakket kan være en god ting, minnet Eloise henne på, – når det passer.

– Stemmer, svarte Penelope med et sarkastisk smil – og når det ikke passer, er det et mareritt.

Eloise lo. – Opp med hodet, min venn. I det minste ga hun deg lov til å kvitte deg med alle de gule kjolene.

Penelope så ned på formiddagskjolen sin, som var i, om hun skulle si det selv, en nokså kledelig blåfarge. – Hun sluttet å velge klær til meg så snart hun omsider innså at jeg offisielt var plassert på hyllen. En ung dame uten utsikter til ekteskap er ikke verdt tiden og kreftene det tar å gi henne råd om klær. Hun har ikke fulgt meg til modisten på over et år! Lykksalighet!

Eloise smilte til venninnen, hvis hud ble til den nydeligste fersken og fløte når hun gikk i kjølige farger. – Det var åpenbart for alle hvilket øyeblikk du fikk lov til å velge klær selv. Selv lady Whistledown kommenterte det!

– Jeg gjemte den utgaven for mor, innrømmet Penelope. – Jeg ville ikke at hun skulle bli såret.

Eloise glippet et par ganger med øynene før hun sa: – Det var veldig snilt av deg, Penelope.

– Jeg kan være både barmhjertig og skånsom innimellom.

– Man skulle trodd, sa Eloise med et snøft, – at en viktig komponent i egenskapene barmhjertighet og skånsomhet er evnen til ikke å gjøre oppmerksom på at man innehar dem.

Penelope snurpet munnen og skjøv Eloise i retning døren. – Er ikke du nødt til å gå hjem?

– Jeg går! Jeg går!

Og så gikk hun.

 

Det var i grunnen ganske hyggelig å være hjemme i England igjen, tenkte Colin Bridgerton mens han nippet til en virkelig utsøkt brandy.

Det var nokså underlig hvordan han likte å komme hjem like mye som han likte å reise. Om noen måneder, maksimum seks, kom han til å verke etter å reise igjen, men foreløpig var England i april riktig flott.

– Den er god, ikke sant?

Colin kikket opp. Hans bror Anthony sto foran sitt massive mahogniskrivebord og lente seg mot det mens han holdt opp sitt eget brandyglass.

Colin nikket. – Innså ikke hvor mye jeg savnet det før jeg kom hjem igjen. Ouzo har sin sjarm, men dette, han løftet glasset, – er himmelsk.

Anthony smilte ironisk. – Og hvor lenge tenker du å bli denne gangen?

Colin gikk bort til vinduet og lot som om han så ut. Hans eldste bror gjorde ingen forsøk på å skjule irritasjonen over brorens utferdstrang. Og Colin kunne faktisk ikke klandre ham. Innimellom var det vanskelig å få sendt brev hjem, så han antok at familien ofte hadde måttet vente en måned eller til og med to på å få vite hvordan det sto til med ham. Men selv om han innså at han ikke ville ha likt å være i deres sko – aldri å vite om en av ens kjære levde eller var død, hele tiden vente på at det banket på døren med beskjed – så var det ikke nok til å holde føttene solid plantet i England.

Innimellom bare måtte han komme seg bort. Det var ingen annen måte å beskrive det på.

Bort fra London-sosieteten, som ikke betraktet ham som annet enn en sjarmerende slyngel, bort fra England, der man oppmuntret yngre sønner til å gå inn i enten hæren eller prestestanden, som ingen av delene passet hans legning. Til og med bort fra familien, som elsket ham betingelsesløst, men som ikke hadde noen anelse om at alt han innerst inne ønsket seg, var noe å gjøre.

Broren Anthony innehadde vicomte-tittelen, og med den fulgte en mengde ansvarsområder. Han drev eiendommer, bestyrte familiens finanser og hadde ansvaret for velferden til utallige forpaktere og tjenere. Benedict, som var fire år eldre enn ham, hadde oppnådd berømmelse som kunstner. Han hadde begynt med blyant og papir, men blitt oppmuntret av sin kone til å gå over til oljemaling. Nå hang et av landskapsmaleriene hans i Nasjonalgalleriet.

Anthony kom alltid til å bli husket i slektstreet som den syvende vicomte Bridgerton. Benedict kom til å leve videre i maleriene sine lenge etter at han hadde forlatt denne verden.

Men Colin hadde ikke noe. Han bestyrte den lille eiendommen han hadde fått fra familien, og han gikk i selskaper. Han ville aldri drømt om å påstå at han ikke hadde det morsomt, men noen ganger ønsket han seg noe litt mer enn morsomt.

Han ønsket seg et formål.

Han ønsket seg å etterlate seg noe.

Han ønsket, om ikke å vite, men i det minste å håpe, at når han var borte, skulle han bli husket på annen måte enn i Lady Whistledowns Sosietetsavis.

Han sukket. Ikke rart han tilbrakte så mye tid med å reise. – Colin? oppfordret broren ham.

– Å. Ja. Colin kremtet. – Jeg blir her ut sesongen, i hvert fall.

Anthony sa ikke noe, men det var vanskelig å overse det fornøyde uttrykket han hadde i ansiktet.

– Om ikke annet, la Colin til og klistret på seg det kjente, skjeve smilet sitt, – så må noen skjemme bort barna dine. Jeg tror ikke Charlotte har på langt nær nok dukker.

– Bare femti, samtykket Anthony gravalvorlig. – Den stakkars jenta er forferdelig vanskjøttet.

– Hun har bursdag i slutten av måneden, ikke sant? Jeg blir nødt til å vanskjøtte henne litt mer, tror jeg.

– Apropos bursdag, sa Anthony og satte seg til rette i den store stolen bak skrivebordet sitt, – mor har bursdag neste søndag.

– Hvorfor tror du jeg skyndte meg med å komme hjem?

Anthony hevet øyenbrynet, og Colin fikk tydelig inntrykk av at han forsøkte å avgjøre om Colin virkelig hadde skyndt seg hjem på grunn av morens bursdag, eller om han bare utnyttet fordelen av en særdeles god timing.

– Vi har tenkt å holde selskap for henne, sa Anthony.

– Har hun gitt dere lov til det? Etter Colins erfaring likte ikke kvinner å feire bursdag etter en viss alder. Og selv om moren hans fortsatt var umåtelig skjønn, var hun definitivt i en viss alder.

– Vi var nødt til å ty til utpresning, innrømmet Anthony. – Hun sa ja til selskapet av redsel for at vi skulle avsløre hennes faktiske alder.

Colin burde ikke ha tatt en slurk av brandyen; han satte den i halsen og greide bare så vidt å la være å sprute den ut over broren. – Det skulle jeg gjerne ha sett.

Anthony sendte ham et nokså tilfreds smil. – Det var en glitrende manøver fra min side.

Colin tømte resten av glasset. – Hva tror du sjansen er for at hun ikke kommer til å benytte selskapet som anledning til å finne en hustru til meg?

– Veldig liten.

– Jeg tenkte nok det.

Anthony lente seg bakover i stolen. – Du er treogtredve nå, Colin …

Colin stirret vantro på ham. – Gode Gud, begynn da ikke du også.

– Ville aldri drømme om det. Jeg skulle bare foreslå at du holder øynene åpne denne sesongen. Du behøver ikke være aktivt på utkikk etter en hustru, men det skader ikke å være åpen for muligheten.

Colin så bort mot døråpningen, som han planla å gå ut gjennom ganske straks. – Jeg kan forsikre deg om at jeg ikke har noen motforestillinger mot tanken om ekteskap.

– Det trodde jeg ikke du hadde, innvendte Anthony.

– Men jeg kan ikke se noen grunn til hastverk.

– Det er aldri noen grunn til hastverk, svarte Anthony. – Vel, ikke så ofte, i hvert fall. Bare la mor få det som hun vil, kan du ikke det?

Colin innså ikke at han fremdeles sto med det tomme glasset i hånden, før det glapp ut mellom fingrene og landet på teppet med et høyt dunk. – Herregud, hvisket han, – er hun syk?

– Nei! sa Anthony, overraskelsen fikk stemmen til å bli høy og kraftig. – Hun kommer til å overleve oss alle, det er jeg sikker på.

– Så hva handler da dette om?

Anthony sukket – Jeg ønsker bare å se deg lykkelig.

– Jeg er lykkelig, insisterte Colin.

– Er du?

– Pokker heller, jeg er den lykkeligste mann i London. Bare les hva lady Whistledown skriver, så får du se.

Anthony kikket ned på avisen på skrivebordet.

– Vel, kanskje ikke akkurat i den utgaven, men i alle fra i fjor. Jeg er blitt kalt sjarmerende flere ganger enn lady Danbury er blitt kalt påståelig, og du vet godt hvilken bragd det er.

– Sjarmerende er ikke nødvendigvis det samme som lykkelig, sa Anthony lavt.

– Dette har jeg ikke tid til, murret Colin. Aldri før hadde døråpningen sett så fristende ut.

– Om du virkelig var lykkelig, insisterte Anthony, – ville du ikke reist av sted hele tiden.

Colin stanset med hånden på dørvrideren. – Anthony, jeg liker å reise.

– Hele tiden?

– Jeg må jo det, ellers ville jeg ikke gjort det.

– Det er den mest unnvikende uttalelsen jeg noen gang har hørt.

– Og dette … Colin sendte broren et frekt smil, … er en unnvikelsesmanøver.

– Colin!

Men han var allerede ute av rommet.

